OZNÁMENIE O ZAČATÍ

postupu preskúmania Únie, ktorý sa týka prekážok v obchode v zmysle nariadenia (EÚ) 2015/1843 uplatňovaných Saudskoarabským kráľovstvom, ktoré spočívajú v opatreniach ovplyvňujúcich dovoz keramických obkladačiek

(2020/C 210/08)

Európska komisia dostala 23. apríla 2020 sťažnosť od priemyselného združenia ohľadom prekážky pri vývoze tovaru Európskej únie do Saudskoarabského kráľovstva, ktorá bola podaná v súlade s článkom 3 ods. 1 nariadenia (EÚ) č. 2015/1843 (1).

1. Dotknuté výrobky

Keramické obkladačky, najmä keramické dlaždice a dlažbové kocky, obkladové dosky alebo obkladačky zatriedené do položky 6907 kombinovanej nomenklatúry v podpoložkách 6907.21, 6907.22 a 6907.23.

2. Príslušná krajina

Saudskoarabské kráľovstvo.

3. Zhrnutie sťažnosti

Sťažnosť sa týka dvoch technických predpisov uplatniteľných na výrobu keramických obkladačiek, ktoré Saudskoarabské kráľovstvo prijalo v roku 2019, a uplatňovania týchto predpisov. Podnet sa týka aj požiadavky na získanie saudskoarabskej značky kvality (SQM), ktorá označuje zhodu výrobkov s technickými požiadavkami, a postupov na jej získanie.

Sťažnosť konkrétne poukazuje na celý rad problematických otázok, ktoré sa týkajú najmä postupu posudzovania zhody. Ide napríklad o:

— obmedzený prístup k spoľahlivým informáciám poskytovaným saudskoarabskými orgánmi, pokiaľ ide o postupy posudzovania zhody a súvisiace požiadavky na dokumentáciu,

— trvanie postupov posudzovania zhody SQM a omeškania, ku ktorým dochádza pri týchto postupoch, ako aj chýbajúce informácie o aktuálnom štádiu postupu,

— vydanie malého počtu osvedčení o zhode výrobcom Európskej únie, odkedy nadobudli účinnosť oba nové technické predpisy,

— požiadavka vykonať viacnásobné posudzovanie zhody pre ten istý výrobok na účely získania osvedčení o zhode, ak je tento výrobok distribuovaný pod rôznymi značkami, označeniami modelov alebo obchodnými značkami,

— požiadavka vykonať viacnásobné audity pre každý hospodársky subjekt toho istého výrobného reťazca v Európskej únii vrátane auditov pôvodného výrobcu a všetkých obchodníkov vyvážajúcich do Saudskoarabského kráľovstva,

— záväzné technické predpisy, ktoré presahujú rámec existujúcich medzinárodných noriem a ktoré nie sú (pokiaľ ide o úroveň regulácie) nevyhnutné na dosiahnutie cieľa politiky,

— požiadavky na dokumentáciu a informácie na účely posúdenia zhody výrobku s uplatniteľnými technickými predpismi, ktoré nie sú primerané vzhľadom na ich úroveň a povahu, a

— neuznávanie osvedčení vydaných orgánmi posudzovania zhody v Európskej únii, ktorými sa potvrdzuje, že vyrobené keramické obkladačky sú v súlade so saudskoarabskými technickými požiadavkami.

Sťažnosť vyvoláva pochybnosti o zlučiteľnosti opatrení Saudskej Arábie s článkami VIII, X a XI dohody GATT z roku 1994 a s článkami 5, 8 a 10 Dohody WTO o technických prekážkach obchodu.

4. Postup

Komisia bude viesť vyšetrovania s cieľom preskúmať sťažnosť. Zainteresované strany môžu písomne predložiť informácie ku konkrétnym otázkam uvedeným v sťažnosti alebo poskytnúť podporné dôkazy. S informáciami sa zaobchádza ako s dôvernými, pokiaľ je pravdepodobné, že by ich zverejnenie mohlo mať výrazný nepriaznivý vplyv na poskytovateľa alebo zdroj takýchto informácií. Komisia okrem toho vypočuje všetky zainteresované strany, ktoré o to písomne požiadajú, za predpokladu, že sa ich výsledok postupu priamo dotýka. Takéto zainteresované strany môžu požiadať o pomoc úradníka pre vypočutie.

Päť mesiacov odo dňa uverejnenia, a v zložitých prípadoch po siedmich mesiacoch, Komisia predloží výboru uvedenému v článku 7 ods. 1 nariadenia (EÚ) 2015/1843 správu o výsledkoch postupu preskúmania.

Akékoľvek informácie a akékoľvek žiadosti o vypočutie sa zasielajú písomne na adresu:

European Commission Directorate-General for Trade TRADE.F.2 – Trade Barrier Complaints CHAR 6/135 1049 Bruxelles/Brussel BELGIQUE/BELGIË E-mail: trade-tbr@ec.europa.eu

5. Úradník pre vypočutie

Zainteresované strany sa môžu v súlade s rozhodnutím 2019/339 (2) obrátiť na úradníka pre vypočutie. Úradník pre vypočutie je kontaktnou osobou medzi zainteresovanými stranami a útvarmi Komisie vykonávajúcimi prešetrovanie a preskúmava žiadosti o prístup k spisu, spory týkajúce sa dôvernosti dokumentov, ako aj žiadosti tretích strán o vypočutie.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle: https://ec.europa.eu/trade/trade-policy-and-you/contacts/hearing-officer/.

6. Lehoty

Každá žiadosť o vypočutie by mala byť Komisii doručená najneskôr do 45 dní odo dňa uverejnenia tohto oznámenia. Žiadosť o vypočutie úradníkom pre vypočutie by sa mala podať písomne do 45 dní odo dňa uverejnenia a mali by sa v nej uviesť dôvody žiadosti.

7. Ochrana údajov

So všetkými osobnými údajmi získanými počas tohto postupu preskúmania sa bude zaobchádzať v súlade s nariadením (EÚ) 2018/1725 (3).

(1) Nariadenie Európskeho parlamentu a Rady (EÚ) 2015/1843 zo 6. októbra 2015, ktorým sa stanovujú postupy Únie v oblasti spoločnej obchodnej politiky s cieľom zaistenia uplatňovania práv Únie podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (Ú. v. EÚ L 272, 16.10.2015, s. 1).

(2) Rozhodnutie predsedu Európskej komisie 2019/339/EÚ z 21. februára 2019 o funkcii a pôsobnosti úradníka pre vypočutie v určitých obchodných konaniach (Ú. v. EÚ L 60, 28.2.2019, s. 20).

(3) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).